laion/Wikipedia-Exotic huggingface dataset:
ג'ון מקפרסון ברין

ג'ון מקפרסון ברין (באנגלית: John Macpherson Berrien;‏ 23 באוגוסט 1781 – 1 בינואר 1856) היה עורך דין ופוליטיקאי אמריקאי, שכיהן כסנאטור מטעם ג'ורג'יה וכתובע הכללי של ארצות הברית בממשלו של הנשיא אנדרו ג'קסון. ג'ון מקפרסון ברין נולד בבית רוקינגהאם שבעיירה רוקי היל שבניו ג'רזי, למייג'ור ג'ון ברין, בנו של השופט ג'ון ברין (אנ'), ולמרגרט מקפרסון. ב-1782 הוא עבר עם הוריו לסוואנה שבג'ורג'יה. ב-1796 הוא סיים את לימודיו בקולג' פרינסטון. הוא למד משפטים בסוואנה ובגיל 18 התקבל ללשכת עורכי הדין והחל לעסוק במקצוע בלואיסוויל, ג'ורג'יה. לאחר שובו לסוואנה הוא נבחר ב-1809 כיועץ המשפטי של הסבב השיפוטי המזרחי של ג'ורג'יה. בשנים 1810–1821 הוא כיהן כשופט באותו סבב שיפוטי עד להתפטרותו. במלחמת 1812 הוא שירת כקפטן בפלוגת הפרשים המתנדבים של ג'ורג'יה. בשנים 1822–1823 כיהן ברין כחבר הסנאט של ג'ורג'יה. לאחר מכן הוא נבחר מטעם סיעת תומכי אנדרו ג'קסון במפלגה הדמוקרטית לסנאט של ארצות הברית וכיהן בו החל ממרץ 1825. ב-9 במרץ 1829 הוא התפטר מהסנאט כדי לקבל את משרת התובע הכללי של ארצות הברית בקבינט של הנשיא אנדרו ג'קסון. משימתו הראשונה הייתה לנהל את התביעה נגד המבקר הרביעי של מחלקת האוצר, טוביאס ווטקינס (אנ') על מעילה בכספי ציבור. ברין הצליח להביא לידי הרשעתו של ווטקינס. בהמשך תמך ברין בזכויות המדינות במשבר הביטול (אנ'). במקרה של חוקי הימאים השחורים, הוא ראה בהם כיישום מתאים של סמכויות השיטור של המדינות וככאלה שמעבר לסמכות הממשל הפדרלי. ב-22 ביוני 1831 התפטר ברין מתפקידו כתובע הכללי על רקע פרשיית התחתונית. לאחר סיום תפקידו המשיך ברין לעסוק בעריכת דין עד שנבחר שוב כנציג המפלגה הוויגית לסנאט וכיהן בו ממרץ 1841 ועד מאי 1845, כאשר הוא התפטר שוב כדי לקבל את המינוי כשופט בבית המשפט העליון של ג'ורג'יה. בנובמבר אותה השנה הוא התפטר מכהונתו כשופט כדי לשוב לסנאט לאחר שלא נמצא לו מחליף. ב-1846 הוא נבחר לכהונה נוספת בסנאט וכיהן בו עד מאי 1852 כאשר הוא התפטר בפעם השלישית. השקפותיו של ברין בנושאים שנויים במחלוקת הקצינו במהלך כהונתו בסנאט והוא היה מזוהה עם מפלגת זכויות הדרום קצרת הימים כצעד של התנגדות לפשרת 1850 ולתנאי וילמוט (אנ'). ברין שימש כיושב ראש ועדת המשפט של הסנאט בשנים 1827–1829 ובשנים 1841–1843. ב-1855 הוא היה נשיא הוועידה של המפלגה האמריקנית שהתקיימה במילדג'וויל, ג'ורג'יה. ברין החזיק בבעלותו עבדים. ב-1830 היו בבעלותו 90 עבדים. ב-1840 שירתו בביתו שבסוואנה 8 עבדים ובנוסף הוא החזיק ב-140 עבדים באדמותיו שברחבי המחוז. ב-1843 היו בבעלותו 143 עבדים. ג'ון מקפרסון ברין נפטר בסוואנה ב-1 בינואר 1856. הוא נטמן בבית הקברות לאורל גרוב שבעיר. על שמו נקראו מחוזות בג'ורג'יה ובמישיגן. ברין היה אחד ממייסדי האגודה ההיסטורית של ג'ורג'יה ב-1839 ושימש כנשיאה הראשון. האגודה מחזיקה אוסף של מסמכיו ומעניקה מדי שנה פרס על שמו על תרומה יוצאת מן הכלל להיסטוריה של ג'ורג'יה. מדיה וקבצים בנושא ג'ון מקפרסון ברין בוויקישיתוף ג'ון מקפרסון ברין באתר מחלקת המשפטים של ארצות הברית (באנגלית) ג'ון מקפרסון ברין, באתר המדריך הביוגרפי של הקונגרס של ארצות הברית (באנגלית) ג'ון מקפרסון ברין, באתר "Find a Grave" (באנגלית) Ruffin, Charles L. (2013). "Georgia Legal Legend: U.S. Attorney General John Berrien". Georgia Bar Journal. 19 (1): 4. Krakow, Kenneth K. (1975). Georgia Place-Names: Their History and Origins (PDF). Macon, GA: Winship Press. p. 17.
הישיבה הגדולה עפולה

הישיבה הגדולה עפולה או ישיבת נחלת אברהם היא ישיבה גדולה המשתייכת לזרם החרדי ליטאי. הישיבה שוכנת בשכונת עפולה עילית, בעיר עפולה. הישיבה מונה נכון ל-2021, כ-220 תלמידים ומאות בוגרים. הישיבה הוקמה בשנת 2011 (קיץ תשע"א) על ידי הרב רפאל מנחם בלום ובעצתו של הרב אהרן יהודה לייב שטיינמן, לצורך הקמת קהילה חרדית בעיר עפולה. רבים מרבני הישיבה הם בוגרי ישיבת נחלת הלויים ובתחילת שנותיה הישיבה אף נקראה 'נחלת עפולה' (במלעיל), בהמשך שונה שמה ל"הישיבה הגדולה עפולה" והיא מתנהלת בצורה עצמאית. גרעין התלמידים הראשון מנה 20 בחורים, ממגוון ישיבות ברחבי הארץ והשתכנה בעזרת נשים של בית הכנסת "נצח ישראל". כעבור שנה הישיבה רכשה מבנה בסמוך לאזור התעשייה בעפולה עילית. בתחילת שנת ה'תשע"ה (2014) נכנסה הישיבה לבית מדרש חדש, ובתחילת שנת ה'תשע"ט (2018) נחנכה פנימייה חדשה. בכסלו תשפ"ג (2022) נערך מעמד הנחת אבן הפינה לבנין חדש של הישיבה, והוכרז על שמה החדש "ישיבת נחלת אברהם". ראשי הישיבה הם הרב רפאל מנחם בלום והרב אליהו מרדכי לנג, המשגיחים הם הרב בנימין ברויאר והרב יהודה בלום. ובנשיאותו של הרב אברהם אליהו וינקלר מראשי ישיבת נחלת הלויים. דרך הלימוד בישיבה מבוססת על דרכו הלימודית והמוסרית של הרב שלמה וולבה, ובהכוונת תלמידו רבי אברהם אליהו וינקלר. בניגוד לרוב הישיבות, גם התלמידים המבוגרים, כולל ועד רביעי, שומעים שיעור יומי מהר"מים. בבניין הישיבה קיים אוצר ספרים גדול הכולל אלפי ספרים חלקם נדירים. כשנה לאחר קום הישיבה החלה הגירה גדולה של זוגות צעירים חרדים מחסידות ויז'ניץ לשכונת עפולה עילית, ובהמשך החלו להגיע למקום גם משפחות מהמגזר החרדי ליטאי. נכון לשנת 2020 מתגוררות כ-300 משפחות חרדיות בשכונת עפולה עילית. רבני הישיבה גרים בשכונת גבעת המורה, המונה כ-450 משפחות, ומאופיינת בתושבים מהזרם הליטאי. כמו כן הוקמו באזור כוללים, שחלקם יועד גם לבוגרי הישיבה. הישיבה מהווה גרעין משמעותי להתיישבות חרדית באזור. בין מטרותיה של הישיבה, הפצת יהדות בעיר עפולה על ידי הקמת ישיבה גדולה וישיבה קטנה, כוללים לאברכים ובעלי בתים, רשת שיעורים באזור כולו ופעילויות לבני נוער ואוכלוסייה ותיקה, עזרה לתושבים נזקקים באמצעות גמ"ח, חלוקת סלי מזון וקמחא דפסחא ותמיכות כספיות, ועוד. מדיה וקבצים בנושא הישיבה הגדולה עפולה בוויקישיתוף הישיבה הגדולה עפולה, באתר "גיידסטאר ישראל" בישיבה הגדולה עפולה, התכנסו יחד הבחורים השוהים במתחמי קפסולות באתר בימה. משה ויסברג, מזל טוב: ישיבה חדשה נולדה בעפולה, באתר בחדרי חרדים, 12 ביוני 2011 מפת הרישום: כך יראו היכלי הישיבות הליטאיות ב'זמן אלול', באתר כיכר השבת, ‏2019-06-25 משה ויסברג, הישיבה הניחה אבן פינה והחליפה את השם, באתר בחדרי חרדים, 31 בדצמבר 2022
קלדון ג'ונסון

קלדון ויילדר ג'ונסון (באנגלית: Keldon Wilder Johnson; נולד ב-11 באוקטובר 1999) הוא כדורסלן אמריקאי, המשחק בעמדת הקלע בקבוצת סן אנטוניו ספרס מליגת ה-NBA, וכן בנבחרת ארצות הברית. ג'ונסון נולד בעיר צ'סטרפילד שבווירג'יניה, ובנערותו למד ב"אקדמיית אוק היל", בה למדו בעבר כדורסלנים מצליחים רבים כגון כרמלו אנתוני, ראז'ון רונדו וקווין דוראנט. בשנת 2018 החל ללמוד באוניברסיטת קנטקי, על מנת לשחק בקבוצת הכדורסל שלה תחת המאמן ג'ון קליפארי. בעונתו היחידה בקבוצה היה אחד משחקניה המובילים, לצד פי. ג'יי. וושינגטון וטיילר הירו, ורשם ממוצעים של 13.5 נקודות, 5.9 ריבאונדים ו-1.6 אסיסטים למשחק. באפריל 2019, הודיע על עזיבתו את האוניברסיטה, לאחר שנה אחת בלבד, לטובת התמודדות לבחירה בדראפט ה-NBA. בדראפט ה-NBA‏ 2019 נבחר ג'ונסון על ידי סן אנטוניו ספרס, בבחירה ה-29. לאורך עונת הרוקי שלו שותף ב-17 משחקים בלבד ב-NBA; לאחר שקלע 4.6 נקודות בממוצע למשחק בתשעת המשחקים הראשונים שלו, זכה לדקות משחק מרובות יותר ב"בועה באורלנדו", ובשמונת המשחקים בה קלע 14.1 נקודות למשחק. במהלך העונה נשלח מספר פעמים בהשאלה לקבוצת הבת של סן אנטוניו מליגת הפיתוח – אוסטין ספרס – במדיה רשם ממוצעים של 20.3 נקודות, 5.8 ריבאונדים ו-2.1 אסיסטים למשחק. בחודש יולי 2021, נכלל בסגל של נבחרת ארצות הברית לאולימפיאדת טוקיו. מדיה וקבצים בנושא קלדון ג'ונסון בוויקישיתוף פרופיל, באתר Basketball-Reference פרופיל, באתר Sports-Reference פרופיל אולימפי, באתר olympedia.org פרופיל, באתר eurobasket פרופיל, באתר ליגת ה-NBA פרופיל, באתר ESPN פרופיל של ג'ונסון, באתר קנטקי ויילדקטס הסטטיסטיקות של ג'ונסון בליגת המכללות, באתר sports-reference.com ג'ונסון מעמיד את עצמו לבחירה בדראפט 2019, באתר 247sports.com,‏ 10 באפריל 2019 רשימת הנבחרים בדראפט 2019, באתר basketball-reference.com הסטטיסטיקות של ג'ונסון בליגת הפיתוח, באתר basketball-reference.com
יחסי סין–תימן

יחסי סין-תימן הם היחסים הדיפלומטיים, הרשמיים והמלאים שבין הרפובליקה העממית של סין לרפובליקה התימנית. היחסים בין שתי המדינות כוננו בשנת 1958. בהסכם לשיתוף פעולה מסחרי, טכנולוגי ותרבותי. על פי ההסכם של 1958, סין הלוותה לתימן הלוואה ללא ריבית של 70 מיליון פרנק שווייצרי, בה התאפשר לתימן לרכוש אספקה מסין. באותה עת, בייג'ינג הלוותה לתימן הלוואה ללא ריבית של 16.3 מיליון דולר על מנת לעזור במימון פרויקטים לפיתוח תימן. הסכם נוסף בין המדינות נחתם ב-9 ביוני 1964 יחד עם הסכמים נוספים לשיתופי פעולה כלכלי, טכנולוגי ותרבותי. סין תמכה בבניית מפעלים וכבישים בתימן ובייג'ינג הלוותה לתימן הלוואה נוספת ללא ריבית של 16.3 מיליון דולר. סין מחזיקה בתימן שגרירות בצנעא. וקונסוליה בעדן. תימן מחזיקה בסין שגרירות בבייג'ינג. ביוני 2020, תימן הייתה המדינה ה-53 שתמכה בחוק הביטחון הלאומי בהונג קונג באו"ם. יחסי החוץ של סין מדיה וקבצים בנושא יחסי סין–תימן בוויקישיתוף
מבער

מבער הוא מכשיר המשמש ליצירת להבה מבוקרת על ידי בעירה של גז דליק. מבער יכול להיות מכשיר בפני עצמו או להיות חלק ממערכת (למשל בכיריים). השימושים הנפוצים של מבערים הם חימום חומרים, בישול, הלחמה, ריתוך, התכה, חיתוך (בעיקר של מתכות), אמנות (למשל ניפוח זכוכית). קיימים גם מבערים המיועדים לתאורה. המבער בנוי מנחיר (או שניים, ראו להלן) המחובר לצינור, אליו מוזרם גז דליק מתוך מכל דרך ברז המאפשר שליטה על עוצמת הזרימה. יש מבערים הכוללים גם מצית. עם פתיחת הברז זורם הגז דרך הצינור ונפלט מהנחיר. הצתתו יוצרת להבה יציבה ובגודל קבוע, על פי יעודו של המבער ובהתאם למצב הברז. קיימים מבערים עם צינורות מתכתיים ומבערים עם צינורות גמישים, בהתאם לשימוש הנדרש. הגזים העיקריים המשמשים במבערים הם אצטילן, פרופן, בוטאן, גז טבעי, גפ"מ ומימן. במבער פשוט, הלהבה נוצרת מחימצון של הגז באוויר. במבערים עם שני נחירים משמש הנחיר השני להזרמת חמצן ליצירת להבה בטמפרטורה גבוהה: לדוגמה, טמפרטורת להבה אדיאבטית של פרופן עם אוויר (בתנאי סביבה של 20°C ולחץ אטמוספירי 1 בר) היא 1980°C, בעוד שבאותם התנאים הלהבה של פרופן עם חמצן תבער בטמפרטורה של 2800°C. להביור הוא מבער המשמש כנשק. מבער חמצן-מימן משמש לריתוך ולתאורה מתחת לפני המים. מבערים שהם חלק מתנור התכה מקבלים אוויר בלחץ באמצעות מפוח. מבער בונזן משמש לחימום ועיקור במעבדות. לשימוש ביתי קיימים מבערי יד המשמשים בבישול, למשל ליצירת שכבת קרמל מעל למאכל כגון בקרם ברולה. מבערים בעלי נחירים רחבים מאוד המשמשים לבישול בסירי מחנאות מכונים "כלב גז". מבערים קטנים נקראים גזיה. כלבי גז משמשים גם לחימום זפת לאיטום גגות. השימוש במבערים מערב גזים דליקים מאוד ואש גלויה, ולכן כרוך בסיכון מוגבר. על מנת לצמצם את הסיכוי להתרחשות תאונות הנובעות משימוש במבערים ולהקטין את נזקן אם התרחשו קיימים מגוון של אמצעי בטיחות וטכניקות עבודה מיוחדות. גופים מאסדרים כמוסד לבטיחות ולגיהות בישראל, ה-OSHA וה-NFPA בארצות הברית מפרסמים הנחיות לאמצעי הבטיחות שיש לנקוט בעת שימוש במבערים. בנוסף, חברות פרטיות העוסקות בתחום מציעות קורסי הכשרה בתחום הבטיחות בשימוש במבערים. מדיה וקבצים בנושא מבער בוויקישיתוף מבער, באתר אנציקלופדיה בריטניקה (באנגלית) https://www.osh.org.il/uploadfiles/b009_rituh-gaz_2.pdf http://www.mtz.org.il/imgs/site/ntext/betihut_ga1z.pdf דוגמה להוראות בטיחות
גבעתי

האם התכוונתם ל... חטיבות צה"ל חטיבת גבעתי "הצעירה" (חטיבה 84) - חטיבת חי"ר צה"לית חטיבת גבעתי (תש"ח) – חטיבת חי"ש מובחרת וחטיבת צה"ל במלחמת העצמאות חטיבה 5 – חטיבת מילואים מקומות גבעתי (מושב) – מושב בדרום מדינת ישראל צומת גבעתי – צומת המחבר בין כביש 35 (אשקלון - קריית גת) לכביש 232 לא הרחק מקיבוץ נגבה, שדה יואב ומצודת יואב מוזירון חטיבת גבעתי – במבנה משטרת עיראק סווידאן (מצודת יואב) אישים ששמם גבעתי שמעון אבידן – שכינויו המחתרתי היה גבעתי - איש צבא ישראלי, מפקד חטיבת גבעתי במלחמת העצמאות, אשר נקראת על פי שמו המחתרתי אנוש גבעתי – ניצב בדימוס במשטרת ישראל משה גבעתי (צייר) (וקסלר) - צייר ישראלי משה גבעתי (היסטוריון) – מפקד חטיבה לשעבר בצה"ל והיסטוריון צבאי ישראלי צבי גבעתי – מפקד שייטת 13 בשנים 1974-76 רוני גבעתי – סופרת ישראלית שרי גבעתי – דוגמנית ושחקנית ישראלית
Le temps perdu

"Le temps perdu" (בעברית: "הזמן שאבד") הוא שיר שבצעה הזמרת הצרפתייה מטה אלטרי. השיר ייצג את צרפת בהופעת הבכורה, באירוויזיון 1956. השיר נכתב על ידי הסופרת רחל ת'ורו, והולחן על ידי אנדרה לודג'. השיר הושר חמישי בסדר ההופעות, לפני לוקסמבורג ואחרי גרמניה. בדומה לשאר שירי התקופה, השיר נכתב בסגנון שאנסון צרפתי. במרכז מילות השיר עומד המאהב לשעבר של אלטרי, שמנסה לחזור אליה. אלטרי שרה את השיר בתקווה שהפעולה תסיח את דעתה מהכאב שעברה עם אותו המאהב. ב-24 במאי 1956, השיר בוצע על ידי אלטרי בתחרות האירוויזיון. מיקומו הסופי של השיר אינו ידוע היות שמארגני התחרות הכריזו על הזוכה בלבד. מעריצים רבים של התחרות טוענים כי השיר סיים במקום השלוש עשרה עם אפס נקודות. השיר השני של צרפת בתחרות, "Il est là", בוצע על ידי הזמרת דני דאוברסן. סרטון השיר "Le temps perdu" באתר יוטיוב Eurovision Song Contest 1956 Le temps perdu (English translation), מילות השיר Eurovision Song Contest in 1956
יחסי אוקראינה–פורטוגל

יחסי אוקראינה–פורטוגל הם יחסי החוץ בין פורטוגל לאוקראינה. פורטוגל הכירה בעצמאות אוקראינה בשנת 1991. היחסים הדיפלומטיים בין שתי המדינות כוננו בשנת 1992. שתי המדינות חברות מלאות בארגון לביטחון ושיתוף פעולה באירופה ובמועצת אירופה. פורטוגל מחזיקה באוקראינה שגרירות בקייב. אוקראינה מחזיקה בפורטוגל שגרירות וקונסוליית כבוד בליסבון וקונסוליה בפורטו. מדיה וקבצים בנושא יחסי אוקראינה–פורטוגל בוויקישיתוף שגרירות אוקראינה בליסבון (בפורטוגזית) ו(באוקראינית) שגרירות אוקראינה בפורטוגל
Layers

Layers (בעברית: שכבות) הוא אלבום הבכורה של הדי ג'יי והמפיק המוזיקלי הצרפתי קונגס. האלבום יצא לאור בצרפת ב-4 בנובמבר 2016 על ידי חברת התקליטים House of Barclay. האלבום הגיע בשיאו למקום השמיני במצעד האלבומים הצרפתי. האלבום כולל את הסינגלים "This Girl",‏ "Don't You Know",‏ "I Feel So Bad" ו-"You Remain". "This Girl" – יצא לאור ב-19 בפברואר 2016 כסינגל המוביל של האלבום. זהו רמיקס של השיר המקורי של Cookin' on 3 Burners, עם שירה של קיילי אולדיסט. השיר הגיע בשיאו למקום הראשון במצעד הסינגלים הצרפתי. "Don't You Know" – יצא לאור ב-24 ביוני 2016 כסינגל השני של האלבום. השיר הגיע בשיאו למקום החמישי במצעד הסינגלים הצרפתי. "I Feel So Bad" – יצא לאור ב-19 באוקטובר 2016 כסינגל השלישי של האלבום. השיר הגיע בשיאו למקום השלישי במצעד הסינגלים הצרפתי. "You Remain" – יצא לאור ב-27 באוקטובר 2016 כסינגל השלישי של האלבום. השיר הגיע בשיאו למקום ה-45 במצעד הסינגלים הצרפתי. שימוש בדגימות בשירים: "When You're Gone" – מכיל קטע מתוך השיר "Lost Boy", שנכתב על ידי גרייס אליסון קלי, ג'ו ספרגור ואריק טוביאס וינקורן. "I Feel So Bad" – מכיל קטע מתוך השיר "You Made Us Change", שנכתב על ידי ניקולס הילמן. הקרדיטים לקוחים מהערות האלבום. קונגס: תכנות, טכנאי, מיקסינג ריינר רוש: מיקסינג ומאסטרינג נוספים ג'וליאן קורטיס: מיקסינג ומאסטרינג נוספים (רצועה 2) נתניאל נ.מ. רוברט: מנהל הקריאייטיב רומיין סטרוס: צילום מידע על האלבום Layers באתר AllMusic האלבום Layers באתר ספוטיפיי האלבום Layers באתר דיזר האלבום Layers באתר אפל מיוזיק ביקורת על האלבום Layers באתר חרסונסקי מיוסיק Layers (booklet). Kungs. House of Barclay. 2016. 5721907.{{cite AV media notes}}: תחזוקה - ציטוט: others in cite AV media (notes) (link) Steffen Hung, Kungs - Layers, austriancharts.at Kungs - Layers, ultratop.be [1] Kungs - Layers, ultratop.be lescharts.com - Kungs - Layers, lescharts.com Offizielle Deutsche Charts - Offizielle Deutsche Charts, www.offiziellecharts.de Kungs - Layers - swisscharts.com, swisscharts.com [2] Top Albums, SNEP (בצרפתית) Les certifications, SNEP (ב־)
חברת המזרח לשיווק מכוניות

"חברת המזרח לשיווק מכוניות (1994) בע"מ" המוכרת בשם המקוצר "חברת המזרח" היא חברה פרטית ישראלית העוסקת בייבוא ושיווק כלי רכב מתוצרת יגואר ולנד רובר הבריטיות. החברה נמצאת בבעלות משפחת עיני. חברת המזרח לשיווק הוקמה בשנת 1994, לאחר שמשפחת עיני מיזגה את "חברת המזרח למכוניות ומסחר" שהייתה בבעלותם, יחד עם חברת "ליאו גולדברג" לתוך יוניברסל מוטורס ישראל, חברה בבעלות משותפת שמשמשת כנציגה הבלעדית בישראל של יצרניות הרכב ג'נרל מוטורס. חברת המזרח לשיווק הוקמה כחברה נפרדת, כדי להחזיק בפעילות השיווק של "קבוצת רובר" בישראל, שלא נכללה במסגרת המיזוג. בשנת 2000 הפסיקה החברה את פעילותה למשך כשנה לאחר ש"קבוצת רובר" נקלע למשבר, שבסופו היא פורקה. ב.מ.וו, בעלת החברה, מכרה את "קבוצת רובר", למעט המותג "מיני לקבוצת משקיעים שרכשה את הזכויות לייצור רכבי רובר ו-MG, והחלה לפעול כחברה חדשה בשם "MG רובר". חטיבת רכבי השטח לנדרובר נמכרה לחברת פורד תמורת 3 מיליארד דולר. בספטמבר 2000, חתמה חברת המזרח לשיווק עם חברת פורד על חוזה להארכת זיכיון השיווק של רכבי לנד-רובר בישראל, ובינואר 2001 חתמה על הסכם דומה עם "MG רובר". באוגוסט 2003 החלה ליבוא שוב גם את המותג MG. ביולי 2010, קיבלה החברה היתר ממשרד התחבורה לייבא לישראל את רכבי חברת "גרייט וול" הסינית. בין הרכבים שייבא היו: הטנדר Steed, מכונית סופר-מיני C10 VOLEEX, והמשפחתית "C30" שייובא ממפעל בבולגריה. הרכבים לא זכו להצלחה בישראל והייבוא נפסק ב-2015. בספטמבר 2020, הודיעה החברה כי היא בוחנת אפשרות לחדש את ייבוא המותג עם דגמים חשמליים. בסוף שנת 2016 קיבלה גם את זיכיון השיווק של רכבי יגואר שהוחזק בידי מאיר חברה למכוניות ומשאיות. זאת בעקבות ההחלטה של היצרנית הבריטית, שבבעלות טאטא מוטורס, חברת בת של קונצרן טאטא ההודי. טאטא רכשה את יגואר ולנדרובר ב-2008, ואיחדה אותם לחברה אחת בשם Jaguar Land Rover. האתר של לנד רובר האתר של יגואר סי"ג, מינכן, ‏ב.מ.וו מחקה ההשקעה ברובר; הפסידה ב-99' 2.4 מיליארד ד', באתר גלובס, 29 במרץ 2000 די צייט, ‏רובר - החיים אחרי ב.מ.וו, באתר גלובס, 21 במאי 2001 שירות בלומברג, דטרויט, ‏פורד תרכוש את חטיבת לנדרובר ב-3 מיליארד דולר, באתר גלובס, 20 במרץ 2000 דובי בן-גדליהו, ‏חברת המזרח חוזרת לפעילות מלאה: האריכה את זיכיון היבוא של רובר, באתר גלובס, 25 בספטמבר 2000 דובי בן-גדליהו, ‏אחרי שנת קיפאון: המזרח חוזרת לפעילות מלאה ותייבא את רובר ולנדרובר, באתר גלובס, 18 בינואר 2001 קובי ליאני/הגה, MG חוזרת לארץ, באתר TheMarker‏, 6 באוגוסט 2003 דובי בן גדליהו, ‏הסינים באים: רכבי "גרייט וול" הסינית בדרך לישראל, באתר גלובס, 4 ביולי 2010 תומר הדר, מבחן "כלכליסט": גרייט וול Steed - ככה בונים חומה. בערך, באתר כלכליסט, 31 ביולי 2011 דובי בן גדליהו, ‏הסינים מתרבים: הסופר-מיני הראשונה מתוצרת סין מגיעה, באתר גלובס, 5 במרץ 2013 דובי בן גדליהו, ‏הסינים מתרבים: הסופר-מיני הראשונה מתוצרת סין מגיעה, באתר גלובס, 5 במרץ 2013 תומר הדר, יצרנית הרכב הסינית גרייט וול בוחנת קאמבק לישראל, באתר כלכליסט, 30 בספטמבר 2020 דובי בן גדליהו, ‏"המזרח" תקבל זיכיון השיווק של לנדרובר ויגואר בישראל, באתר גלובס, 20 בספטמבר 2016
Ne crois pas

"Ne crois pas" (בעברית: "אל תאמין") הוא שיר שבוצע על ידי הזמרת הצרפתייה מישל ארנו. השיר ייצג את לוקסמבורג בהופעת בכורתה, באירוויזיון 1956. השיר נכתב והולחן על ידי כריסטיאן גיטרו ונוצח על ידי ז'אק לסרי. השיר הושר שישי בסדר ההופעות, לפני איטליה ואחרי צרפת. בדומה לשירי התקופה, השיר הושר בסגנון שאנסון צרפתי. במרכז מילות השיר, עומדת ארנו שאומרת למאהב שלה כי יופיו הוא חסר משמעות בשבילה ויעלם עם העת. בנוסף, היא אומרת לו שהוא צריך "לנצל" את היופי שלו עד קצו ולהנות מנראותו הטובה שהולכת ונעלמת. ב-24 במאי 1956, השיר בוצע על ידי ארנו בתחרות האירוויזיון. מיקומו הסופי של השיר אינו ידוע היות שמארגני התחרות הכריזו על הזוכה בלבד, מעריצים רבים של התחרות טוענים כי השיר סיים במקום השישי עם שתי נקודות. השיר השני של לוקסמבורג בתחרות, "Les amants de minuit", בוצע גם הוא על ידי ארנו. סרטון השיר "Ne crois pas" באתר יוטיוב Eurovision Song Contest 1956 Ne crois pas lyrics, מילות השיר Eurovision Song Contest in 1956
יחסי אוסטריה–קניה

יחסי אוסטריה–קניה הם היחסים דו-צדדיים בין רפובליקת אוסטריה לרפובליקת קניה. הקשרים הרשמיים בין קניה לאוסטריה החלו בשנת 1908 כאשר אוסטרו-הונגריה פתחה קונסוליית כבוד בעיר החוף מומבסה. בסופו של דבר היא נסגרה עם תחילת מלחמת העולם הראשונה בשנת 1914. אוסטריה הייתה בין המדינות הראשונות שהכירו בעצמאותה של קניה בשנת 1963. בסוף שנת 1964 הוחלט לפתוח שגרירות אוסטרית בניירובי. היא נפתחה באפריל 1965 ובשנת 1971 נפתחה שוב קונסוליית הכבוד במומבסה אך כרגע היא סגורה. המשלחת הדיפלומטית של קניה באוסטריה נפתחה בשנת 1994. היא מטפלת בעניינים רבים הנוגעים לאו"ם מאחר שווינה מארחת כמה ארגוני או"ם גדולים כמו סבא"א ו-UNODC‏. בסוף 2018 ביקר הנשיא אוהורו קניאטה באוסטריה לפורום אפריקה-אירופה בווינה. הוא נפגש וניהל שיחות עם נשיא אוסטריה אלכסנדר ואן דר בלן. השיחות התמקדו בעיקר בשימור חיות בר ופיתוח אנרגיה מתחדשת. בשנת 2011 הסתכם המסחר בין קניה לאוסטריה בערך ב-3.265 מיליארד KES‏ (27.98 מיליון אירו). אוסטריה ייצאה סחורות בשווי 2.3 מיליארד KES‏ לקניה בשנת 2011 וקניה ייצאה סחורות בשווי 965.7 מיליון KES‏. הייצוא העיקרי של קניה לאוסטריה כולל: פרחים חתוכים טריים וכן פריטי יבוא אחרים כמו פירות, ירקות, קפה ותה. הייצוא העיקרי של אוסטריה לקניה כולל: מכונות וציוד תחבורה, כימיקלים ומוצרים נלווים, משקאות וטבק וכו'. אוסטריה מחזיקה בקניה שגרירות בניירובי. קניה מחזיקה באוסטריה שגרירות בווינה. מדיה וקבצים בנושא יחסי אוסטריה–קניה בוויקישיתוף Austrian Embassy Nairobi | East Africa. Retrieved January 12, 2019. Permanent Mission of the Republic of Kenya in Vienna. Retrieved January 12, 2019. Wildlife Conservation, Renewable Energy And Curriculum Reforms Top Agenda As President Kenyatta Meets Austrian President. Retrieved January 12, 2019. Austrian investors show keen interest in Kenya. Retrieved January 12, 2019.
לינדה בירד ג'ונסון רוב

לינדה בירד ג'ונסון רוב (באנגלית: Lynda Bird Johnson Robb; נולדה ב-19 במרץ 1944) היא הגברת הראשונה של וירג'יניה. ג'ונסון נולדה בוושינגטון די. סי., בתו של נשיא ארצות הברית לינדון ג'ונסון והגברת הראשונה ליידי בירד ג'ונסון, היא למדה בבית ספר לבנות בבירה, אחרי כן למדה באוניברסיטת טקסס באוסטין והייתה חברה באחוות סטודנטים, היא גם למדה תקופה מסוימת במוסד האקדמאי "Mercy College" שבניו יורק. היא הייתה מאורסת לברנרד רוזנבאך, ולאחר מכן הכירה את השחקן ג'ורג' המילטון, כתוצאה מרצח קנדי הוגברה ההגנה של השירות החשאי של ארצות הברית על המקורבים לנשיא, היא והמילטון היו מבין הראשונים שקיבלו הגנה על ידי השירות החשאי. ב-1967 נישאה לצ'אק רוב, קפטן בחיל הנחתים של ארצות הברית, חתונתם נערכה בחדר המזרחי של הבית הלבן, נולדו להם שלוש בנות. ב-1979 הנשיא ג'ימי קרטר הזמין אותה לעמוד בראש הוועדה המייעצת הלאומית לנשים (אנ') הבאה לקדם את זכויות האישה ושוויון בין המינים, היא שימשה בתפקיד עד שבדצמבר 1980 נסגרה הוועדה. ב-1982 נבחר בעלה לתפקיד מושל וירג'יניה ולפיכך היא נהפכה לגברת הראשונה של המדינה, הוא כיהן בתפקיד עד 1986, לאחר מכן הוא גם היה חבר בסנאט מטעם וירג'יניה. מ-1969 ועד 1981 עבדה כעורכת במגזין Ladies' Home Journal (אנ'), היא שימשה כראש מועצת המנהלים של הספרייה והמוזיאון הנשיאותיים על שם לינדון ג'ונסון. מדיה וקבצים בנושא לינדה בירד ג'ונסון רוב בוויקישיתוף ביוגרפיה, באתר Our White House לינדה בירד ג'ונסון רוב, במסד הנתונים הקולנועיים IMDb (באנגלית)
אולי ומון

אולי ומון (באנגלית: The Ollie & Moon Show) היא סדרת טלוויזיה צרפתית-אמריקאית-קנדית מונפשת לילדים, שפותחה על ידי דיאן קרדנסור, רוברט ורגס ודייוויד מישל בהתבסס על סדרת ספרים בעלת אותו שם. הסדרה שודרה לראשונה ב-Sprout בארצות הברית ב-27 במאי 2017, והיא הועברה כשהערוץ הפך ל-Universal Kids חודשים אחר כך. הסדרה עדיין משודרת בשידורים חוזרים ב-Universal Kids והיא זמינה גם נטפליקס. בישראל הסדרה שודרה לראשונה בדיבוב עברי בשנת 2017 בערוץ החינוכית. אולי - חתול כתום שיטתי שאוהב לתכנן. מון - חתולת שמנת אימפולסיבית שאוהבת להרפתקאות. סטנלי - חלזון כחול וסגול, ובן זוגם של אולי ומון. את הדיבוב העברי ביים שלום ויינשטיין. שיר כהן - אולי איילה פלדמן - מון גילן שחף - סטנלי ערן מור עינת אזולאי אמנון וולף תמי ברק אלונה אלכסנדר "אולי ומון", במסד הנתונים הקולנועיים IMDb (באנגלית) "אולי ומון", באתר Rotten Tomatoes (באנגלית) אולי ומון, במיזם "אישים" לתיעוד היצירה הישראלית "Ollie & Moon". Cottonwood Media. נבדק ב-21 בדצמבר 2020. {{cite web}}: (עזרה) ‘The Ollie & Moon Show’ Rockets to 150+ Countries, Animation World Network (באנגלית) The Ollie & Moon Show, OnNetflix.ca (ב־Canadian English)
שיאה

השיאה (Shea; שם מדעי: Vitellaria paradoxa) הוא עץ פרי אפריקני ממשפחת הספוטיים והמין היחיד בסוג ויטלאריה. הוא עץ נשיר, וגובהו הממוצע נע בין 7–15 מטרים, אך עשוי להגיע גם לגובה 25 מטרים וקוטר הגזע לכשני מטרים. הפרי הוא אגוז שתכולת הזרע שלו עשירה בשומן שממנו מפיקים את חמאת השיאה. האגוז מרכיב חשוב בתזונה באפריקה ויש לו ייעודים נוספים. העץ נמצא ברשימת ה-IUCN בין המינים בסכנת הכחדה, עקב ריבוי שריפות וניצול יתר. שני תת-מינים מוכרים: נילוטיקה (nilotica) במזרח אפריקה, ופרדוקסה (paradoxa) במערב אפריקה. העץ מתחיל להניב פרי בגיל 10–15. כשהתפוקה המרבית מושגת בין שנתו ה-20 ל-30. העץ ממשיך לתת פירות כ-200 שנה. הפירות גדולים וצורתם דומה לשזיף. תנובת עץ ממוצעת בין 15 ל-20 קילוגרם של פרי, כשהשיא יכול להגיע לכ-50 ק"ג. כל קילוגרם פרי שווה ל-400 גרם זרעים מיובשים. עץ השיאה גדל פרא בחגורת הסוואנה היבשה של מערב ודרום מסנגל במערב לסודאן ודרום סודאן במזרח, ולרגלי הרמות האתיופיות. בשטחן של 19 מדינות ברחבי יבשת אפריקה, כלומר בנין, בורקינה פאסו, קמרון, הרפובליקה המרכז אפריקאית, צ'אד, אתיופיה, גאנה, גינאה ביסאו, חוף השנהב, מאלי, ניז'ר, ניגריה, סנגל, סיירה לאון, דרום סודאן, סודאן, טוגו, אוגנדה, הרפובליקה הדמוקרטית של קונגו וגינאה. בחפירות באזור הכפר סאוגה נמצאו עדויות לייצור חמאת שיאה במאה ה-14. לחמאת השיאה שימושים נרחבים משימוש למאכל ולמטרות רפואיות, במערב החמאה משמשת פחות למזון ומשולבת בתעשיית הקוסמטיקה. בגאנה ובניגריה מהווה החמאה מרכיב עיקרי בייצור הסבון האפריקאי. יש גרסאות של החמאה כשהיא מזוקקת בחימום ואז היא נוטה להיות לבנה וחלקה, לעומת הכבושה בכבישה קרה שהיא בצבע שמנת צהבהבה ובעלת מרקם גרגרי במקצת. בחלק ממדינות אפריקה, כמו בנין, חמאת שיאה משמשת כשמן בישול, כשעווה לאיטום, למספרות, להכנת נרות וכמרכיב במשחות רפואיות. היא משמשת על ידי יצרני כלי הקשה אפריקאיים מסורתיים להגברת עמידות העץ הטבעי ממנו עשויים הכלים. זחלים החיים על עץ השיאה משמשים אף הם למאכל. מדיה וקבצים בנושא שיאה בוויקישיתוף שיאה, באתר ITIS (באנגלית) שיאה, באתר NCBI (באנגלית) שיאה, בבסיס הנתונים ARKive (באנגלית) שיאה, באתר האנציקלופדיה של החיים (באנגלית) שיאה, באתר Tropicos (באנגלית) שיאה, באתר GBIF (באנגלית) שיאה, באתר The Plant List (באנגלית) שיאה, באתר IPNI (באנגלית) שיאה באתר הרשימה האדומה של IUCN